### | | | | --- | --- | | | | | --- | | **Byråd** 24. juni 2020 Sagsnr. 710-2019-34441 Dok.nr. 710-2020-178318 Sagsbehandler DPELVH | | 113.                Kvalitetsrapport for dagtilbud 2019-2020 - Åbent

###

|  |  |
| --- | --- |
| Tidl. politisk behandling | BY, 29.05.18, pkt. 83 |
| Forventet sagsgang | BS-U, ØK, BY |
| Lovgrundlag | Dagtilbudsloven |

###

**SAGENS INDHOLD**

Byrådet skal i denne sag tage stilling til
”Kvalitetsrapport for dagtilbud 2019-20”, der belyser kvaliteten og
resultaterne på dagtilbudsområdet i [adresse] i 2019. Byrådet skal
endvidere tage stilling til, hvilken opfølgning resultaterne i rapporten giver
anledning til i det videre arbejde med at styrke kvaliteten på
dagtilbudsområdet.

Kvalitetsrapporten er et styrings- og dialogværktøj for dagtilbudsområdet,
der afrapporterer kvaliteten på dagtilbudsområdet, og som udarbejdes hvert
andet år.

Siden dagtilbudsområdets første kvalitetsrapport blev
udarbejdet i 2009, er datagrundlaget løbende blevet forbedret hen imod et mere
komplet billede af kvaliteten på dagtilbudsområdet. Senest er der i 2019 og
2020 gennemført eksterne kvalitetsmålinger med det internationalt anerkendte
kvalitetsmålingsværktøj ECERS-3 og ITERS-R. Resultaterne herfra indgår i
kvalitetsrapporten, og belyser kvaliteten ud fra seks kvalitetsparametre, som
bl.a. omfatter kvaliteten af samspillet mellem børnene og de voksne og af de
læringsaktiviteter, der finder sted i dagtilbuddene.

Til at belyse den brugeroplevede kvalitet beskrives
resultaterne fra forældretilfredshedsundersøgelsen i 2019. Endelig beskriver
rapporten otte grundlæggende parametre for kvaliteten på dagtilbudsområdet:
børn pr. medarbejder, andel uddannet personale, sygefravær, regnskabsresultat,
sprogvurderingsresultater, motorikvurderingsresultater, andel skoleudsættelser
samt andel medarbejdere og ledere med formel efteruddannelse.

**VURDERING**

Børn og Kultur vurderer
med baggrund i kvalitetsmålingen/det pædagogiske tilsyn,
forældretilfredshedsundersøgelsen samt de otte udvalgte kvalitetsparametre, at
der generelt er et tilfredsstillende niveau for kvaliteten på
dagtilbudsområdet. Der er dog forskel på kvaliteten, alt efter hvilken
parameter der ses på.

Med den seneste videreudvikling af kvalitetsmodellen på
dagtilbudsområdet vurderes ”Kvalitetsrapport for dagtilbud 2019-20” at være et
mere komplet styringsværktøj til understøttelse af udviklingen på
dagtilbudsområdet både centralt og lokalt.

Kvalitetsmålingsværktøjerne ECERS-3 og ITERS-R giver
konkrete anbefalinger til, hvilke forhold der kan justeres for at højne
kvaliteten i de pædagogiske lege- og læringsmiljøer i dagtilbud. Børn og Kultur
vurderer, at dette konkrete, faglige fokus har medvirket væsentligt til, at
kvalitetsmålingerne har mødt så positiv tilslutning blandt ledere og
medarbejdere. Børn og Kultur vurderer derfor, at det vil være hensigtsmæssigt
at fastholde brugen af kvalitetsmålinger på dagtilbudsområdet fremover.
Kvalitetsmålingen i børnehavegrupperne blev behandlet i Byrådet 28. maj 2019.

**Vurdering af resultater af kvalitetsmålingerne ECERS-3 og
ITERS-R**

På baggrund af kvalitetsmålingerne i hhv. vuggestue- og
børnehavegrupper vurderes det, at den samlede kvalitet har et tilstrækkeligt
niveau, men at der er potentiale for forbedring. Der er således forskel på
kvaliteten af det pædagogiske læringsmiljø, alt efter hvilket tema der
fokuseres på.

De bedste resultater opnås på ’Interaktion og
Organisationsstruktur’, hvor kvaliteten vurderes at være ’god’. De dårligste
resultater opnås på ’Læringsaktiviteter’og ’Rutiner for personlig pleje’.
I vuggestuegrupperne er der ligeledes en lav score på ’Plads og indretning’. På
disse tre parametre vurderes kvaliteten ud fra kvalitetsmålingsredskabet at
være ’tilstrækkelig’. Det samme gør sig gældende for ’Sprog og literacy’ i
børnehavegrupperne. Vuggestuegrupperne scorer væsentligt højere på ’Sprog og
literacy’ og får scoren ’god kvalitet’.

Ved sammenligning af Favrskov Kommunes resultater med
resultater fra en national kvalitetsmåling ses, at Favrskov Kommunes resultater
stort set flugter med gennemsnittet i den nationale undersøgelse. På flere
parametre ligger [adresse] resultater en anelse bedre end det nationale
gennemsnit.

Børn og Kultur vurderer, at resultaterne for
kvalitetsmålingen i vuggestuerne lægger op til samme opfølgning, som Byrådet
besluttede ift. målingen i børnehavegrupperne 28. maj 2019. Her blev det
besluttet, at opstille målsætning om, at der for alle dagtilbud opnås en score
på over 3 for ’Læringsaktiviteter’ og ’Rutiner for personlig pleje’, hvis
kvalitetsmålingen gentages. Det foreslås desuden, at samme målsætning gælder
for ’Plads og indretning’ i vuggestuegrupperne. Herudover foreslår Børn og
Kultur en målrettet ledelsesmæssig opfølgning ved de institutionsenheder, hvor
der er resultater på under 3 på et eller flere af de seks parametre, der måles
på.

Børn og Kultur foreslår endvidere, at der i forbindelse med
Budget 2022-2025 tages stilling til, om kvalitetsmålinger skal være en del af
et fremtidigt tilsynskoncept på dagtilbudsområdet, hvor der hvert andet år gennemføres
kvalitetsmålinger, der kan indgå i kvalitetsrapporten.

**Vurdering af resultater af
forældretilfredshedsundersøgelsen**

Den samlede tilfredshed for hele dagtilbudsområdet ligger på
4,3. Gennemsnittet måles på en skala fra 1 til 5, hvor 5 er maksimum og 1 er
minimum. Den samlede tilfredshed ligger på samme niveau som landsgennemsnittet
og som ved undersøgelsen i 2016, hvilket vurderes at være et tilfredsstillende
niveau.

Nick Jespersen vurderes ikke at give
anledning til generelle indsatser, men at der følges op på resultaterne lokalt
i samarbejde med LMU og bestyrelser.

**Vurdering af resultater af de otte kvalitetsparametre**

Børn og Kultur har udpeget otte parametre for en positiv
udvikling på dagtilbudsområdet, som løbende følges og som afrapporteres i
kvalitetsrapporten. Det vurderes, at langt de fleste af institutionsområderne
har et fornuftigt niveau i forhold til de otte parametre. Der er dog forskelle
mellem institutionsområderne og mellem institutionsenhederne i områderne, som
skal give anledning til drøftelser af lokale prioriteringer og disponeringer i
de enkelte områder.

Det kan særligt fremhæves, at der de seneste år er sket et
markant kompetenceløft blandt medarbejdere på dagtilbudsområdet, hvor
opgørelsen i 2019 viser, at 25% af medarbejderne har formel efteruddannelse på
diplomniveau. Ser man alene på daginstitutionsområdet er det 40% af
medarbejderne, der har formel efteruddannelse. Et højt vidensniveau blandt
medarbejdere er en vigtig faktor for at sikre god kvalitet.

Som et andet af de otte kvalitetsparametre kan
sprogvurderingsresultaterne fremhæves. Resultaterne af tre-årsvurderingerne er
generelt gode, og sprogscoren ligger noget over gennemsnittet. Det vurderes
bl.a. at være resultatet af en flerårig målrettet indsats på 0-2 årsområdet.
Sprogvurderingsresultaterne i 0. klasse ligger derimod lige under
gennemsnittet, hvilket kræver opfølgning på sprogindsatsen i både dagtilbud,
førskole og indskoling.

For at tilskynde til en videreudvikling af kvaliteten i
dagtilbuddene, er der for hvert af de otte kvalitetsparametre opsat en
målsætning, som dagtilbuddene skal arbejde hen imod. Der gøres status herpå i
forbindelse med kvalitetsrapporten for 2021-22.

I forbindelse med behandlingen af den seneste
kvalitetsrapport i maj 2018, besluttede Børne- og Skoleudvalget, at fortsætte
de tre indsatsområder fra kvalitetsrapporten fra 2015/16: ’Tidlig opsporing og
forebyggelse’, ’Videreudvikling af den sproglige indsats’ samt ’Sammenhængende
motorisk indsats 0-10 år’. Herudover blev der tilføjet et fjerde indsatsområde,
omkring udviklingen af lege- og læringsmiljøer, der tager udgangspunkt i et
børneperspektiv og med legen som grundlæggende. Disse indsatser er integreret i
den almene pædagogiske praksis, og indgår som en grundlæggende del af den
videre udvikling på området.

**ØKONOMI**

Det vurderes, at de foreslåede initiativer kan holdes inden
for den eksisterende driftsøkonomiske ramme som en del af den løbende udvikling
af det pædagogiske arbejde. Hertil kommer, at de midler, der er udmøntet som
følge af Finansloven for 2020 til mere pædagogisk personale i dagtilbud, vil
styrke det videre arbejde med initiativerne.

I lighed med Budget 2020-23 fremsættes der i forbindelse med
Budget 2021-24 et anlægsforslag om, at der afsættes en pulje til udvikling af
bedre lege- og læringsmiljøer i dagtilbud. Puljen skal støtte op om nogle af de
udviklingspunkter, som kvalitetsmålingen har vist nødvendigheden af.

**INDDRAGELSE**

Kvalitetsrapporten bygger på data, der er genereret i
samarbejde og med input fra dagtilbuddene.

Med udgangspunkt i de målsætninger og opfølgninger der er
beskrevet kvalitetsrapporten, skal lederteams i alle institutionsområder,
Dagplejen og [adresse] i samarbejde med deres LMU og bestyrelser drøfte
resultater, udviklingspunkter og evt. handleplaner. For kvalitetsparametre, der
ligger under målsætningen skal der udarbejdes handleplaner, som skal godkendes
af Børn og Kultur. Det samme gør sig gældende for institutionsenheder, der i
kvalitetsmålingen i vuggestuegrupperne scorer under tre på enkelte
kvalitetsdimensioner. Det skal indgå i drøftelserne, hvordan arbejdet med
resultaterne kan tage afsæt i arbejdet med styrkelse af de inkluderende
fællesskaber.

Der afholdes kvalitetssamtaler mellem dagtilbudschefen og
ledelsesteamsene i institutionsområderne, Dagplejen og [adresse], hvor
opfølgningen i det enkelte område drøftes og kvalificeres. Resultaterne i
kvalitetsrapporten danner desuden afsæt for det uanmeldte tilsyn i 2020.
Herudover drøftes opfølgningen på resultaterne i kvalitetsrapporten ved det
anmeldte pædagogiske tilsyn i 2021.

**INDSTILLING**

Direktøren for Børn og Kultur indstiller til Byrådet:

1.
At Kvalitetsrapport for dagtilbud
2019-2020 godkendes.

2.
At de foreslåede målsætninger og ramme
for opfølgning godkendes, og at der gøres status herpå i kvalitetsrapporten for
2021-2022.

3.
At ’Læringsaktiviteter’, ’Rutiner
for personlig pleje’ og ’Plads og indretning’ på baggrund af kvalitetsmålingen
udpeges som generelle udviklingsområder for vuggestuegrupperne.

4.
At der i forbindelse med Budget 2022-2025
tages stilling til den fremadrettede brug af kvalitetsmålinger på
dagtilbudsområdet.

**BESLUTNING**

***Børne- og Skoleudvalget, 11. juni 2020:***

Fraværende:Ingen

Indstilles godkendt.

Børn og Kultur vender i foråret 2021 tilbage med en status
på det videre arbejde med resultaterne i kvalitetsrapporten for dagtilbud
2019-2020, samt en vurdering af hvad den kommende kvalitetsrapport skal
indeholde, herunder hvordan kvalitetsmålingerne spiller sammen.

***Økonomiudvalget, 16. juni 2020:***

Fraværende:Ingen

Indstillingen fra Børne- og Skoleudvalget indstilles
godkendt.

***Borgmestersekretariatet, 18. juni 2020:***

Borgmestersekretariatet bemærker, at der efter ønske fra
Børne- og Skoleudvalget på mødet 11. juni 2020 i bilag 1 til sagsfremstillingen
om Kvalitetsrapport på dagtilbudsområdet, er foretaget en opdatering i tabel 1
på side 7. I tabellen er der under hvert kvalitetsparameter tilføjet oplysning
om de fastsatte målsætninger.

**Bilag**

|  |  |
| --- | --- |
| Kvalitetsrapport for dagtilbud 2019-2020 | 710-2020-178314 |
| Nøgletal for Kvalitetsrapport for Dagtilbud 2019-2020 | 710-2020-38566 |
| Samlet rapport for kvalitetsundersøgelse i vuggestuer 2020 | 710-2020-160323 |